Fira Mercat Gandia presenta la col·lecció de primavera-estiu aquest cap de setmana a Espai Moda
09 març 2022

## Fira Mercat Gandia presenta la col·lecció de primavera-estiu aquest cap de setmana a Espai Moda09 març 2022Última actualització: 09 març 2022

![](../gestion/img/e01fbb995322ee70d44735954d8c3c5b07d0e1977e2adcce286decc77644257f.jpg)  
  

La regidora de Polítiques Econòmiques i Comerç, **Vicenta Ferrer**, ha anunciat aquest matí la temàtica de l’última fira de la primera edició de Fira Mercat Gandia: Espai Moda. Els comerços que acollirà l’espai del Mercat Municipal del Prado aprofitaran l’ocasió per a presentar la col·lecció de primavera-estiu de roba, calçat, joies i complements. La inauguració es portarà a terme divendres a les 11 h.

En tota aquesta primera edició, s’han realitzat fires amb temàtiques concretes sobre moda com la cerimònia, calçat i complements o l’outlet moda. Aquest cap de setmana, Espai Moda englobarà totes aquestes fires en un mateix recinte. «Respon a l'estratègia de promoció i de llançament de la nova col·lecció, en aquest cas de primavera-estiu. Podríem dir que amb aquesta fira tanquem tot el que està relacionat amb la moda», ha apuntat Ferrer.

L’horari d’Espai Moda continua igual que en la fira d’estètica i tatto del passat cap de setmana: divendres i dissabte d’11.00 h a 14.00 h i de 17.00 h a 20.30 h i diumenge d’11.00 h a 14.00 h.  En total participaran 13 comerços  provinents de diferents punts de la comunitat (Stroget; Sweet Case; La Parisienne d’Ontinyent; Miranda Darmon; Miss Peplum; Pasitos; La Tortuga; Lui Lua; Artesana Bijou; Roseta Calçats i Complements d’Oliva; Lukini; Ix Sabates; i V Tendencias). «Alguns ja han estat en altres Fires, la qual cosa és una bona senyal perquè si volen repetir és perquè els va bé», ha manifestat la regidora.

**Balanç Outlet Fira d’estètica i tattoo del 4 al 6 de març**

Tal i com ha detallat la regidora de Comerç, van acudir a la Fira d’estètica i tattoo 1.124 persones. «Done per bona aquesta xifra perquè és una fira de la qual no s’espera la mateixa expectativa que puga tindre la del vi o  l’outlet moda. A més, hi ha que sumar-li el mal temps», ha destacat. La majoria d’aquestes han sigut de Gandia (81%); un 15% de la resta de la Safor i un 4% de fora de la comarca. La puntuació dels visitants ha sigut d’un 9,1 i la dels expositors d’un 8,5.

A més, Ferrer ha volgut assenyalar també la seua valoració sobre la primera edició de Fira Mercat Gandia: «Ha estat en general molt bé i això demostra que ja es va consolidant l’espai del Mercat Municipal del Prado. La gent ja sap que tots els cap de setmana hi ha fira i això és important».